[{"text_idx": "#000000", "text": "Kiel c\u0302i-jara JES-ejo rolas la ripoz-centro SZCZELINIEC. C\u0302i tiu vorto \u2013 por pluraj malfacile prononcebla \u2013 estas fakte nomo de la plej alta monto de la Tablaj Montoj. Se la matena nebulo ne g\u0302enas la elvidon, oni povas vidi la monton el pluraj el la fenestroj de niaj log\u0302dometoj. C\u0302i tiu ekskurso estas preskau\u0306 nepraj\u0302o por c\u0302iu el la partoprenantoj \u2013 esti tuj c\u0302e la monto kaj ne grimpi sur g\u0302in povas esti embarase kiam viaj neesperantistaj amikoj demandos vin kiel vi festis la jars\u0302ang\u0302on. Antau\u0306 la piedmars\u0302ado okazos eta kurso pri la prononcado de la nomo de la monto \u2013 sed ne okazos testo kaj ec\u0302 mutuloj rajtos kuniri. La monto ne estas tre alta kaj la itinero estas tau\u0306ga ec\u0302 por nespertaj promenantoj, tamen g\u0302i ja estas monto \u2013 nepre kunportu tau\u0306gajn s\u0302uojn."}, {"text_idx": "#000001", "text": "[PIEDA] Promenado en la nacia parko (du variantoj)"}, {"text_idx": "#000002", "text": "C\u0302i tiu pieda ekskurso okazos en du malsamaj variantoj, tial vi povas alig\u0302i al ambau\u0306 se vi s\u0302atas naturon kaj volas profiti el la apudeco de la belaj lokoj. Nia gvidisto, kiu estas dungito de la Nacia Parko de la Tablaj Montoj kaj au\u0306toro de gvidlibro de la parko, kondukos nin al la lokoj vintre plej belaj en la montaro. Li rakontos kiel la montoj ekestis, kiuj bestoj vivas en la parko kaj kiujn plantojn oni povas trovi lau\u0306 la naci-parkaj itineroj. Estu preta por longa promenado kaj belaj vintraj pejzag\u0302oj de la Tablaj Montoj. Nepre kunportu tau\u0306gajn s\u0302uojn, akvon kaj mang\u0302aj\u0302eton."}, {"text_idx": "#000003", "text": "Kudovo estas urbo apuda al nia JES-ejo. G\u0302i estas kuracurbo kun longa historio kaj bela parko. Ni faros promenon en la urbo, vizitos la trinkejon de sanigaj akvoj kaj la monde unikan Kranian Kapelon. La prezo inkluzivas busvojag\u0302on kaj enirbiletojn de la trinkejo de sanigaj akvoj kaj de la Krania Kapelo."}, {"text_idx": "#000004", "text": "La c\u0302efurbo de la regiono estas fama pro g\u0302ia fortreso kaj subteraj koridoroj kiuj formas tutan turisman itineron. En nia ekskurso vi povos profiti ambau\u0306. La prezo inkluzivas busvojag\u0302on kaj enirbiletojn de la fortreso kaj de la subtera itinero."}, {"text_idx": "#000005", "text": "[BUSA] Bierfarejo Prima\u0301tor en Na\u0301chod (C\u0302eh\u0302io)"}, {"text_idx": "#000006", "text": "Preskau\u0306 tuj trans la landlimo, en la c\u0302eh\u0302a urbo Na\u0301chod, trovig\u0302as la bierfarejo Prima\u0301tor. Ni ne klarigos c\u0302i tie kion oni faras en bierfarejo, sed vi povos mem sperti tion en la ekskurso. Sperti \u2013 ne estas troigo, post la rakonto kaj c\u0302irkau\u0306promeno okazos senpaga gustumado. La prezo inkluzivas busvojag\u0302on kaj enirbileton de la bierfarejo."}, {"text_idx": "#000007", "text": "En la Muzeo de Paperarto en Duszniki-Zdro\u0301j la papero estas produktata en la sama maniero kiel oni faris tion jam antau\u0306 kvar jarcentoj. Ankau\u0306 vi povos mem produkti vian propran folion en la paper-muelejo. En la nuntempo, kiam la leterojn ni sendas plej ofte rete kaj la pagojn ni faras per bankokarto, ni ofte forgesas kiam grava estas la papero (nu, ni rememoras tion en la necesejo!). Ekkonu pli bone la historion de papero, eksciu pri la manieroj kiel oni produktas g\u0302in kaj rigardu mirindajn paper-artaj\u0302ojn apud kiuj origamio s\u0302ajnas enua... La prezo inkluzivas busvojag\u0302on kaj enirbileton de la muzeo."}, {"text_idx": "#000009", "text": "Klarigoj ne necesas. Venu kunnag\u0302i dum unu horo en la akvoparko de la apuda urbo. Nepre kunportu bantukon, banc\u0302apon kaj bankostumon (leg\u0302eraj bans\u0302ortoj ne tau\u0306gas). La prezo inkluzivas busvojag\u0302on kaj enirbileton de la nag\u0302ejo. Post la nag\u0302ado oni povos g\u0302ui ankau\u0306 iomete da libera tempo en la urbo kaj ekzemple fari ac\u0302etojn por la revenvojag\u0302o post JES."}]